40 in arres wat glo polisiekantoor bestorm | Netwerk24
Deur Marietie Louw-Carstens 05 Maart 2021 13:09
Kol. Adéle Myburgh, polisiewoordvoerder in Noordwes, sê die mense is Woensdagmiddag in hegtenis geneem tydens 'n klopjag waarby die polisie se nasionale intervensie-eenheid, die polisie se lugvleuel en lede van die polisie se eenheid van openbare orde betrokke was.
Die 40 mans is by 'n gastehuis in uitbreiding 14 in Jouberton in hegtenis geneem. Hulle is tussen die ouderdomme van 18 en 45 jaar oud en is glo betrokke by verskillende bendes wat amok saai in die gebied.
Myburgh sê die polisie het op drie vuurwapens, ammunisie, twee petrolbomme en etlike gevaarlike wapens soos pangas en messe beslag gelê.
Die mense sal op aanklagte van sameswering om misdrywe te pleeg en opsetlike saakbeskadiging in die landdroshof in Klerksdorp verskyn.
Die inhegtenisnemings volg nadat 'n groep ontstoke inwoners Dinsdagoggend die Jouberton-polisiekantoor bestorm en glo probeer het om 'n R5-aanvalsgeweer by die polisie af te neem.
Die oproeriges het die polisie daarvan beskuldig dat hulle glo saam met bendes in die gebied werk. Die aantygings kom nadat verskeie huise sedert 20 Februarie in Jouberton aan die brand gesteek is.
Daar is ook motors aan die brand gesteek.
Myburgh sê dit is onduidelik wat tot die geweld gelei het. Die polisie ondersoek klagte van opsetlike saakbeskadiging en brandstigting.